Budyšin (UM/SN). Wokrjes Budyšin ma w swojej syći ponowjenych abo dospołnje nowotwarjenych wuchowanskich stražow dalši objekt. Minjeny pjatk je krajny rada Michael Harig (CDU) po nimale lěto trajacym přetwarje wuchowansku stražu Budyšin-wuchod přepodał. „Wokrjes ma nětko 17 modernych a po najnowšim techniskim stawje wuhotowanych wuchowanskich stražow“, krajny rada rjekny.
Z toho stej dwě straži na teritoriju města: cyle nowa straža w Sćijecach na zapadnej kromje a nětko přepodata straža Budyšin-wuchod. Wona je na tradicionalnym městnje na Flincowej w bjezposrědnim susodstwje chorownje zaměstnjena. We wobłuku ponowjenja nasta nowa jězdźidłowa hala, w kotrejž maja štyri awta městno. Zhromadnje ze starej halu je tam nětko městno za šěsć wuchowanskich jězdźidłow. Wobě hali zwjazuje socialne twarjenje z běrowami a rumnosću za dalekubłanje. Cyłkownje třiceći sobudźěłaćerjow wokrjesneho zwjazka Němskeho čerwjeneho křiža (DRK), kotryž dom zdobom wobhospodarja, tam dźěła.
szl_Latn szl_Latn